Léandre Schrobiltgen
De Léandre Schrobiltgen ass eng Figur aus dem Lëtzebuerger Comic Superjhemp.

Hien ass Polizist a schafft zesumme mam Kommissär Harespel. 

De Schrobiltgen ass an Joffer Lamesch verknallt, déi awer guer net an hien. No 20 Joer Déngscht ass hien nach ëmmer Inspekter (zweetniddregste Grad an der Inspekteschkarriär) a schafft am Schiet vum Harespel, deen einfach net a Pensioun wëll goen. De Schrobiltgen an de Superjhemp hu sech géigesäiteg schon dacks gehollef a sinn dofir meeschtens zesummen an all Band ze gesinn. 

Hie fält op mat sengen domme Witzen, iwwer déi hie meeschten nëmme selwer laacht, a mat deenen hien dem Superjhemp och alt mol op de Kachkéis geet. Hien ass doriwwer eraus faarweblann wat net ëmmer kammoud ass, besonnesch fir iwwer eng Kräizung ze goen. Hie sammelt Pompjeesautoen déi dann natierlech och gréng sinn.

Hien huet ëmmer e grénge Kostüm un an ass stolz op seng fënnef rout Hoer, vun deenen hie jiddwerengem en Numm ginn huet an zwar Déifdi, Dousy, Bikki, Mick an Titsch, sou wéi d'Nimm vun de Museker vun der bekannter englescher Band aus de 60er Joren.

Kuckt och

Figuren am Superjhemp